రుణ భారాన్ని తగ్గించుకునేదెలా..
 ఎయిర్‌పోర్ట్‌ హోల్డింగ్‌ కంపెనీలో వాటా విక్రయించే యత్నాల్లో జీవీకే
 విదేశీ పెట్టుబడి సంస్థలతో సంప్రదింపులు?
ఈనాడు, హైదరాబాద్‌: భారీ రుణ భారాన్ని మోస్తున్న జీవీకే గ్రూపు దాన్ని తగ్గించుకునేందుకు ప్రయత్నాలు మొదలుపెట్టినట్లు మార్కెట్‌ వర్గాల్లో చర్చనీయాంశంగా ఉంది. జీవీకే పవర్‌ అండ్‌ ఇన్‌ఫ్రాస్ట్రక్చర్‌కు అనుబంధ కంపెనీల ద్వారా విమానాశ్రయాల విభాగంలో పెట్టుబడులు ఉన్నాయి. వీటికి హోల్డింగ్‌ కంపెనీగా ఉన్న జీవీకే ఎయిర్‌పోర్ట్‌  హోల్డింగ్‌ కంపెనీలో జీవీకేకు 50 శాతానికి పైగా వాటా ఉంది. దీన్లో మైనార్టీ వాటా విక్రయించటానికి కొంతకాలం క్రితమే సన్నాహాలు చేపట్టింది. రెండు మూడు విదేశీ సంస్థలు ఇందుకు ఆసక్తి ఉన్నాయనే విషయం కొంతకాలం క్రితమే వెలుగులోకి వచ్చింది. ఇప్పుడు ఈ ప్రక్రియ తుది దశకు చేరుకున్నట్లు, ఆసక్తి వ్యక్తం చేసిన సంస్థలతో జీవీకే యాజమాన్యం సంప్రదింపులు చేపట్టినట్లు మార్కెట్‌ వర్గాల్లో ప్రచారం అవుతోంది. జీవీకే పవర్‌ అండ్‌ ఇన్‌ఫ్రా గ్రూపునకు మొత్తం మీద రూ.24,000 కోట్లకు పైగా రుణ భారం ఉంది. దీనికి తోడు ఇటీవల కాలంలో కొత్త ప్రాజెక్టులు చేపట్టేందుకు ప్రయత్నిస్తోంది. ఇప్పటికే ముంబయి, బెంగుళూరులో అంతర్జాతీయ విమానాశ్రయాల విస్తరణ ప్రాజెక్టులు చేపట్టిన ఈ సంస్థ తాజాగా ముంబయిలో మరొక నూనత విమానాశ్రయాన్ని (నవీ ముంబాయి ఎయిర్‌పోర్ట్‌) నిర్మించే అవకాశాన్ని దక్కించుకోవటం తెలిసిన విషయమే. అధికంగా రుణభారం ఉండటంతో కొత్త ప్రాజెక్టులకు అవసరమైన నిధుల సేకరణ కూడా కష్టమవుతుంది. ఈ విషయాన్ని పరిగణలోకి తీసుకొని అప్పులు తగ్గించుకోవటం శ్రేయస్కరమని కంపెనీ భావిస్తున్నట్లు తెలుస్తోంది. విమానాశ్రయాల విభాగంలోని కంపెనీల్లో మైనార్టీ వాటా విక్రయం తుది దశకు చేరుకుందని జీవీకే పవర్‌ మంగళవారం స్టాక్‌ ఎక్స్ఛేంజీలకు తెలిపింది. మార్కెట్లో ఉన్న ఇటువంటి వార్తలపై స్పందించేదీ లేదని అంటూనే, వ్యాపార విస్తరణలో భాగంగా పలు రకాలైన ప్రతిపాదనలను పరిశీలించటం ఆనవాయితీనేనని పేర్కొంది. ఏదైనా తుది నిర్ణయానికి వస్తే ఆ విషయాన్ని వెల్లడిస్తామని తెలియజేసింది.
ప్రధానాంశాలు